DIRETTIVA TAL-KUMMISSJONI 2005/76/KE
tat-8 ta’ Novembru 2005
li temenda d-Direttivi tal-Kunsill 90/642/KEE u 86/362/KEE rigward il-livelli massimi ta' residwu tal-kresoxim-methyl, il-cyromazine, il-bifenthrin, il-metalaxyl u l-azoxystrobin iffissati fihom
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta' l-24 ta' Lulju 1986 dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali (1), u b'mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta' Novembru 1990 dwar l-iffissar ta' livelli massimi għal residwi tal-pestiċidi u fuq ċerti prodotti oriġinarji mill-pjanti, inkluż il-frott u l-ħaxix (2), u b'mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta' Lulju ta' l-1991 li tikkonċerna t-tqegħid fuq is-suq ta' prodotti għall-protezzjoni tal-pjanti (3), u partikolarment l-Artikolu 4(1)(f) tagħha,
Billi:
(1)
Skond id-Direttiva 91/414/KEE, l-awtorizzazzjonijiet ta' prodotti għall-protezzjoni tal-pjanti għal użu fuq uċuħ tar-raba' speċifiċi huma r-responsabbiltà ta' l-Istati Membri. It-tali awtorizzazzjonijiet għandhom ikunu bbażati fuq l-evalwazzjoni ta' l-effetti fuq is-saħħa tal-bniedem u ta' l-annimali u ta' l-influwenza fuq l-ambjent. L-elementi li għandhom jitqiesu fit-tali evalwazzjonijiet jinkludu l-esponiment ta' l-operaturi u ta' persuni oħra fil-qrib u l-impatt fuq l-ambjenti terrestri, akkwatiċi u arjali, kif ukoll l-impatt fuq il-bnedmin u l-annimali permezza tal-konsum tar-residwi fuq uċuħ tar-raba' trattati.
(2)
Il-livelli masimi ta' residwu (MRLs - maximum residue levels) jirriflettu l-użu ta kwantitajiet minimi ta' pestiċidi sabiex tinkiseb il-protezzjoni effettiva tal-pjanti, applikati b'tali mod li l-ammont tar-residwu jkun l-aktar ċkejken prattikabbli u tossikament aċċettabbli, b'mod partikolari f'dik li hija stima tal-konsum djetetiku.
(3)
L-MRLs għall-pestiċidi għandhom jinżammu taħt analiżi. Dawn jistgħu jitbiddlu b'kunsiderazzjoni ta' użi, informazzjoni u data ġodda.
(4)
L-MRLs jiġu ffissati fl-aktar limitu baxx tad-determinazzjoni analitika fejn l-użi awtorizzati tal-prodotti għall-protezzjoni tal-pjanti ma jirriżultawx f'livelli osservabbli ta' residwi ta' pestiċidi fi jew fuq il-prodott alimentari, jew fejn m'hemm l-ebda użi awtorizzati, jew fejn l-użi li jkunu ġew awtorizzati mill-Istati Membri ma jkunux ġew sostnuti bid-data meħtieġa, jew fejn użi minn pajjiżi terzi li jirriżultaw f'residwi fi jew fuq prodotti alimentari li għandhom imnejn jidħlu fiċ-ċirkolazzjoni fis-suq Komunitarju ma jkunux ġew sostnuti bit-tali data meħtieġa.
(5)
L-informazzjoni dwar l-użi ġodda jew mibdula ta' ċerti pestiċidi koperti mid-Direttiva 90/642/KEE u d-Direttiva 86/362/KEE ġiet innotifikata lill-Kummissjoni. Din tikkonċerna l-kresoxim-methyl, il-cyromazine, il-bifenthrin, il-metalaxyl u l-azoxystrobin.
(6)
L-esponiment tul il-ħajja tal-komsumaturi għal dawn il-pestiċidi permezz ta' prodotti alimentari li jista' jkun fihom ir-residwi ta' dawn il-pestiċidi, ġie assessjat u evalwat skond il-proċeduri u l-prassi użati fi ħdan il-Komunità, b'kunsiderazzjoni tal-linjigwida maħruġa mill-Organizzazzjoni Dinjija tas-Saħħa (4). Ġie kkalkulat li l-MRLs ikkonċernati ser jiżguraw li l-konsum kwotidjan aċċettabbli ma jinqabiżx.
(7)
Evalwazzjoni ta’ l-informazzjoni disponibbli wriet li mhu meħtieġ l-ebda ARfD u għaldaqstant mhux meħtieġa evalwazzjoni fuq medda ta' żmien qasir.
(8)
Għalhekk jixraq li jiġu ffissati livelli massimi ġodda għar-residwi ta' dawk il-pestiċidi.
(9)
L-iffissar jew l-immoddifikar ta' MRLs proviżorji fil-livell Komunitarju ma jżommx lill-Istati Membri milli jistabbilixxu MRLs proviżorji għall-metalaxyl skond l-Artikolu 4(1)(f) tad-Direttiva 91/414/KEE u l-Anness VI għaliha. Perjodu ta' erba' snin jitqies bħala biżżejjed sabiex jippermetti aktar użi tal-metalaxyl jew il-metalaxyl-M. L-MRL proviżorju Komunitarju għandu mbagħad isir definittiv.
(10)
Id-Direttivi 90/642/KEE u 86/362/KEE għandhom għalhekk jiġu emendati.
(11)
Il-miżuri previsti f'din id-Direttiva huma skond l-opinjoni tal-Kumitat Permanenti tal-Katina Alimentari u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Il-Parti A ta' l-Anness II għad-Direttiva 86/362/KEE hija emendata skond l-Anness I għal din id-Direttiva.
Artikolu 2
Il-Parti A ta' l-Anness II għad-Direttiva 90/642/KEE hija emendata skond l-Anness II għal din id-Direttiva.
Artikolu 3
1. L-Istati Membri għandhom jadottaw u jippubblikaw, sa mhux iktar tard mid-9 ta’ Mejju 2006, il-liġijiet, ir-regolamenti, u d-dispożizzjonijiet amministrattivi neċessarji sabiex ikunu konformi ma' din id-Direttiva. Huma għandhom, mingħajr ebda telf ta' żmien, jikkomunikaw lill-Kummissjoni t-test ta' dawk id-dispożizzjonijiet u tabella li turi l-korrelazzjoni ta' bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mill-10 ta’ Mejju 2006.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu mehmuża ma' din ir-referenza dakinhar li jiġu ppubblikati uffiċjalment. L-Istati Membri għandhom jistabbilixxu kif għandha ssir din ir-riferenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenija tal-liġijiet nazzjonali li jadottaw fil-qasam kopert b'din id-Direttiva.
Artikolu 4
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 5
Din id-Direttiva hi indirizzata lill-Istati Membri.
Magħmul fi Brussell, nhar it-8 ta’ Novembru 2005.